22 Ka ntle le pelaelo Samuele yo monyenyane o be a na le tokelo ya go ba le mma yo a nago le tumelo go Jehofa. Gaešita le ge a ile a mo hlologela ge a be a dutše a gola, ga se a ka a ikwa a lebetšwe. Ngwaga le ngwaga, Hanna o be a eya Shilo, a mo tlišetša seaparo sa go hloka matsogo sa go hlankela taberenakeleng. Moroko o mongwe le o mongwe wa sona o be o bonagatša gore o rata morwa wa gagwe e bile o a mo hlokomela. (Bala 1 Samuele 2:19.) Re ka akanya a apeša mošemanyana yoo seaparo sa gagwe se sefsa gomme a mo lebelela ka lerato ge a dutše a bolela mantšu a botho le a kgothatšago. Samuele o be a šegofaditšwe ka go ba le mma yo bjalo gomme o ile a gola a ba tšhegofatšo go batswadi ba gagwe le go Baisiraele ka moka.